
RAPORT

asupra propunere legislative pentru completarea art.99 din Legea educaţiei naţionale nr.1/2011
 (Plx. 292/2017)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx.292 din 23 octombrie 2017, Comisia pentru învăţământ, ştiinţă, tineret şi sport a primit spre dezbatere, în fond, propunerea legislative pentru completarea art.99 din Legea educaţiei naţionale nr.1/2011.
Pentru întocmirea raportului, Comisia a analizat avizul favorabil al Comisiei pentru drepturile omului, culte și probleme ale minorităților naționale, avizul favorabil al Consiliului Legislativ cu nr. 864/13.10.2017 și avizul favorabil al Consiliului Economic şi Social cu nr.4822/10.10.2017, Punctul de vedere negativ al Guvernului nr. 11402/16.11.2017.
Propunerea legislativă are ca obiect completarea art. 99 alin.(6) din Legea educației naționale nr. 1/2011, cu modificările și completările ulterioare, în sensul ca, în fiecare unitate de învățământ cu personalitate juridică, să funcționeze un cabinet de consiliere psihologică, unde să-și desfășoare activitatea un psiholog școlar, care să aibă în evidență un număr de 400 de elevi, și nu 800 așa cum se prevede în prezent.
          2.  În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 13 deputaţi, din totalul de 25 membri ai Comisiei. 

În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitați: domnul prof. univ. dr. ing Petru Andea - secretar de stat în cadrul Ministerului Educației Naționale. 
3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţele din 14 noiembrie 2017 și 30 ianuarie 2018, Comisia a propus, cu 9 voturi pentru respingere și 4 voturi împotriva respingerii, respingerea propunerii legislative din următoarele considerente: 
- în anul școlar 2017-2018, la nivel național, în baza Ordinului Ministerului Educației, Cercetării, Tineretului și Sportului nr. 5555/2011, cu modificările și completările ulterioare, sunt normate 2177 de posturi de profesor în cabinete de asistență psihopedagogică, din care 1900 sunt ocupate de profesori titulari. Dacă s-ar norma câte un profesor consilier școlar pentru fiecare unitate de învățământ cu personalitate juridică, numărul de norme didactice la nivel național ar crește cu peste 4070, ceea ce reprezintă un impact semnificativ asupra bugetului consolidat al statului. 
- numeroase unități de învățământ din România nu au încă personalitate juridică, și astfel ar fi lipsite de un cabinet de asistenţă psihopedagogică;
- restrângerea numărului de funcții didactice a practicienilor în cabinetele de asistență psihopedagogică doar la cea de psiholog școlar ar crea probleme în acoperirea normelor didactice. Totodată, în acest moment, nu există personal calificat de specialitate care să acopere posturile care s-ar crea;

- motivațiile și intențiile proiectului sunt corecte și valabile pentru problematica învățământului preuniversitar, dar inițiativa este incompletă, analiza de context nu este realizată, iar problema consilierii psihologice presupune o strategie și un pachet de măsuri mult mai complexe, motiv pentru care se impune o altă abordare legislativă, mai cuprinzătoare și temeinică; 
- iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată. Totodată, potrivit prevederilor art. 7 din Legea responsabilităţii fiscale nr. 69/2010, republicată,  şi ale art. 33 din Legea nr. 24/2000, republicată, cu modificările şi completările ulterioare, trebuia efectuat şi un studiu de impact.

